OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki se v imenu Unije zastopa v Skupnem odboru, ustanovljenem z Evro-sredozemskim letalskim sporazumom med Evropsko unijo in njenimi državami članicami na eni strani ter Vlado Države Izrael na drugi strani (v nadaljnjem besedilu: Sporazum).

2.Ozadje predloga

2.1Evro-sredozemski letalski sporazum med Evropsko unijo in njenimi državami članicami na eni strani ter Vlado Države Izrael na drugi strani

Namen Sporazuma je ustvariti skupni zračni prostor (Common Aviation Area – CAA) na podlagi vzajemnega dostopa do trgov pogodbenic za zračni promet, z enakimi pogoji konkurence in spoštovanjem istih pravil – vključno na področju varnosti, varovanja, upravljanja zračnega prometa, socialnih vidikov in okolja. Pravila CAA bi morala temeljiti na ustrezni veljavni zakonodaji v Evropski uniji, kot je določeno v Prilogi IV k temu sporazumu, zlasti glede varnosti, varovanja in upravljanja zračnega prometa.

Sporazum je bil podpisan 10. junija 2013, veljati pa je začel 2. avgusta 2020.

2.2Skupni odbor

Skupni odbor se ustanovi v skladu s členom 22 Sporazuma. Odgovoren je za upravljanje Sporazuma in zagotavlja njegovo pravilno izvajanje.

V ta namen razvija sodelovanje na številnih področjih ter daje priporočila in sprejema sklepe v primerih, kadar to izrecno določa Sporazum. Njegove glavne naloge so razvijanje sodelovanja z: (a) izvajanjem posebnih nalog v zvezi s postopkom regulativnega sodelovanja, kot je določeno v naslovu II Sporazuma; (b) spodbujanjem strokovne izmenjave o novih zakonodajnih ali regulativnih pobudah in razvoju, tudi na področju varovanja, varnosti, okolja, letalske infrastrukture (vključno s sloti), konkurenčnega okolja in varstva potrošnikov; (c) rednim preverjanjem socialnih vplivov Sporazuma med njegovim izvajanjem, zlasti na področju zaposlovanja, in oblikovanjem ustreznih odzivov na pomisleke, ki so spoznani za utemeljene; (d) strinjanjem, na podlagi soglasja, o predlogih, pristopih ali dokumentih postopkovne narave, ki so neposredno povezani z delovanjem Sporazuma; (e) proučevanjem možnih področij za nadaljnji razvoj Sporazuma, vključno s priporočilom za njegove spremembe; in (f) obravnavo uporabe oddelka A.1 Priloge IV (seznam letalskih prevoznikov, za katere velja prepoved opravljanja letov).

Poleg tega, v skladu s členom 5 (Naložbe) Sporazuma Skupni odbor prouči vprašanja v zvezi z medsebojnimi naložbami z večinskim lastništvom ali spremembami v dejanskem nadzoru letalskih prevoznikov pogodbenic.

V skladu s členom 22(3) Sporazuma Skupni odbor s sklepom sprejme svoj poslovnik.

2.3Predvideni akt Skupnega odbora

Skupni odbor na svojem prvem sestanku sprejme sklep v zvezi s sprejetjem poslovnika Skupnega odbora (v nadaljnjem besedilu: predvideni akt).

Namen predvidenega akta je v skladu s členom 22(3) Sporazuma sprejeti poslovnik, na katerem temelji organizacija in delovanje Skupnega odbora, da se omogoči ustrezno izvajanje Sporazuma.

3.Stališče, ki se zastopa v imenu Unije

Cilj stališča, ki se zastopa v imenu Unije, bi moralo biti sprejetje poslovnika Skupnega odbora, ustanovljenega s Sporazumom. Stališče bi moralo temeljiti na osnutku sklepa Skupnega odbora.

4.Pravna podlaga